钦定古今图书集成/明伦汇编/官常典/第386卷 > 后汉
## 钦定古今图书集成/明伦汇编/官常典/第386卷 > 后汉

后汉设《五经》博士祭酒，以教弟子，掌承问对，皆统于
太常。

按：《后汉书百官志》：太常卿一人，中二千石。本注曰：“掌
礼仪祭祀。每选试博士，奏其能否。”

博士祭酒一人，六百石。本仆射，中兴转为祭洒。博士
十四人，比六百石。本注曰：“《易》四，施、孟、梁丘京氏；《尚书》
三，欧阳、大、小夏侯氏。《诗》三，鲁、齐、韩氏；《礼》二，大、小戴氏；
《春秋》二公羊、严、颜氏。掌教弟子。国有疑事，掌承问对。”
本四百石。宣帝增秩。

〈注〉《胡广》曰：“官名、祭酒，皆一位之元长者也。古礼宾客得主人馔，则老者一人举酒以祭于地，旧说以为示有先。”

### 世祖建武五年初起太学

按：《后汉书光武本纪》：建武五年“冬十月，初起太学，车
驾还宫，幸太学，赐博士弟子各有差。”

### 献帝初平四年幸永福城门观太学行礼

按《后汉书献帝本纪》：初平四年“冬十月，太学行礼，车
驾幸永福城门，临观其仪，赐博士以下各有差。”